**ИЗВЕШТАЈ О СПРОВЕДЕНОЈ ЈАВНОЈ РАСПРАВИ**

**ОДРЖАНОЈ ДАНА 05. 12. 2017. ГОДИНЕ О НАЦРТУ**

**ОДЛУКЕ О БУЏЕТУ ГРАДА НИША ЗА 2018. ГОДИНУ**

1. **Правни оквир, период и начин спровођења јавне расправе**

На основу члана 42. Закона о буџетском систему („Службени гласник Републике Србије“, број 54/09, 73/10, 101/10, 101/11, 93/12, 62/13, 63/13, 108/13, 142/14, 68/15 – др. закон, 103/15 и 99/16 ) одржана је јавна расправа у великој сали Скуупштине Града Ниша, ул. Николе Пашића бр. 24, дана 05. 12. 2017. године од 13,00 до 15,00 часова.

Нацрт Одлуке о буџету Града Ниша за 2018. годину објављен je и доступaн на званичном сајту Града Ниша, [www.ni.rs](http://www.ni.rs), дана 04. 12. 2017. године.

1. **Учесници јавне расправе**

На јавној расправи, сала Скупштине Града Ниша је била испуњена готово до последњег места.

Јавној расправи су присуствовали: грађани, представници медија, представници удружења, представници градских општина и представници града (Градоначелник, заменик Градоначелника, градски већници, начелник Градске управе, сви секретари и руководиоци директних и индиректних корисника буџета Града Ниша).

Учесници јавне расправе су давали предлоге на шта би требало да се троши новац наредне године.

Присутнима се обратио и Градоначелник Града Ниша г-дин Дарко Булатовић. Захвалио се свима на учешћу у расправи и рекао да ће ови захтеви бити разматрани и након тога ће Градско веће утврдити Предлог Одлуке о буџету Града Ниша за 2018. годину.

1. **Анализа резултата**
	1. **Примедбе и сугестије начелног карактера**

1. Здравко Ћирић испред удружења „Јединствени гвоздени пук“ Ниш обратио се присутнима у циљу регулисања статуса ветерана и њиховим правима, тражећи да Град Ниш издвајањима из буџета обезбеди олакшице за ратне ветеране, обезбеди ослобађања од партиципације и лечење, попуст за градски превоз, попуст за паркирање аутомобила, попуст за све комуналне услуге, ослобађање од плаћања судских административних и управних такси, помоћ за сахране, помоћ при запошљавању, попуст за боравак деце у вртићима, предност на листи чекања приликом пријема деце у вртиће, бесплатне уџбенике за децу, стипендије за децу, предност при смештају у Дому пензионера.

2. Никола Панић – Радио „Бум 018“ – обратио се присутнима и том приликом изнео свој предлог:

- планирани износ од 60.100.000 динара (што је повећање од 0,63% у односу на 2017. годину), од чега планираних 6.000.000 динара за пренос скупштинских седница није спорно, док од износа од 51.000.000 динара по препоруци Министарства културе и информисања треба да буде опредељен за дотацију невладиним организацијама у износу 5.000.000 динара.

- за разлику од ранијих година средставима опредељених за израду интернет програма не финансирају се играни и документарни филмови.

3. Радиша Спасић, бивши радник ЕИ, истакао је тежак положај бивших радника и захтевао израду социјалних карата бораца и радника, помоћ за лечење и субвенције за најугроженије.

 4. Милун Милојковић – Удружење пензионера Србије, представник Градског одбора ПУПС-а, у потпуности подржава став Градоначелника Града Ниша и Буџет Града Ниша и предлаже:

 - једнократну новчану помоћ у циљу заштите најугроженијег становништва, односно пензионере (12.000 динара за све који имају пензију нижу од 15.000 динара);

 - формирање клубова за одрасла и стара лица (потребно је 2.900.000 динара за 2018. годину);

 - посебан конкурс за удружења грађана учесници ратних сукоба (потребно је 22.500.000 динара за 2018. годину);

 - подршка рађању и родитељству (потребно је 72.000.000 динара за 2018. годину);

 - бесплатан превоз за све старије од 65 година;

 - предлог за приходну страну буџета: повећати порез на имовину, порез на доходак и тиме омогућити покриће трошкова предложеног.

5. Милисав Јукић – Удружење станара, ставио следеће примедбе:

* Комунална такса која је повећана, вратити је на претходно стање;
* Коришћење простора за паркирање је увећано са 5.000.000 на 12.000.000 динара. Зашто је увећана?
* Град Ниш је на 5. месту у Србији када су у питању ненаменски трансфери. Зашто?
* Износ за медије вратити на претходни ниво – 20.000.000 динара;
* Критиковао плате, накнаде у натури, социјална давања запосленим, награде запосленима;
* Да се планирају средства за комуналну инфраструктуру на сеоском подручју.

6. Радослав Спајић, представник удружења радника (Постоји 82.000 радника према којима се дугује 350.000.000 €), 7-8 година протествују испред Градске куће и крећу са протестним шетњама. Тражили су да их прими Градоначелник и размотри конкретне предлоге.

1. **Достава предлога и сугестија Градском већу**

 Све предлоге и сугестије грађана, представника медија и представника удружења, Секретаријат за финансије је након завршене јавне расправе констатовао у овом Извештају и исте прослеђује Градском већу на разматрање и одлучивање.

У Нишу, 05. 12. 2017. године

Број: 11-2475/2017

СЕКРЕТАРИЈАТ ЗА ФИНАНСИЈЕ

 СЕКРЕТАР

 Данијела Спасовић, с.р.